**APAktiviti Light – itt az újabb pécsi életmentő társasjáték**

**A mindennapokban előforduló egészségügyi vészhelyzetekre fókuszál az Akut Pécs Alapítvány kiadásában decemberben megjelent APAktiviti Light társasjáték, mellyel egyaránt szólítják meg az egészségügy, az orvoslás, a baleseti ellátás iránt érdeklődőket, valamint azokat, akik játékos formában szeretnék hasznos, a mindennapokban alkalmazható életmentő tudással felvértezni magukat.**

**A** PTE KK Sürgősségi Betegellátó Osztály és a 2020 óta működő, a pécsi és Pécs környéki akut ellátásra szoruló betegek ellátásának javítását, a betegelégedettség növelését célul kitűző Akut Pécs Alapítvány közreműködésében született **játék** legfőbb **célja az alapszintű elsősegélynyújtás során alkalmazandó eljárások és ezek alapjainak elméleti és gyakorlati elsajátítása** játékos formában.

A játékmező 10 részből áll, a játékosok a mezőkön haladva kártyákat húzva válaszolnak meg elsősegély-fókuszú kérdéseket. Minden résznek saját kérdésköre van, mint például **az alapszintű újraélesztés (BLS), iskola, közlekedés, otthon, utca, sürgősségi**, mindezek mellett pedig **szociális problémákat érintő kérdések** is helyet kaptak a játékban.

**Könnyedebb, mint az elődje, és a mindennapi szituációkra fókuszál**

Az APAktiviti Light nem előzmény nélküli**: 2022 nyarán**, szintén az Akut Pécs Alapítvány kiadásában **jelent meg az APAktiviti**, mely a sürgősségi betegellátás során alkalmazandó eljárások alapjainak elméleti, gyakorlati elsajátítását támogatja játékos formában, ugyanakkor **emelt szint**en.

*„A tavalyi társasjáték elsősorban a sürgősségi betegellátásban dolgozóknak szól, illetve azoknak, akik ezt tanulják, míg a 2023 végén megjelent, a PTE Általános Orvostudományi Kar és a Pécsi Gyógyszerésztudományi Kar december 12-i nyílt napján bemutatott* ***APAktiviti Light****, ahogy a neve is mutatja,* ***picit könnyedebb****, és* ***azokat célozza, akik érdeklődnek az orvos- és egészségtudományok iránt****. Emellett* ***megszólítja a laikus elsősegélynyújtókat is****, akiknek játékos formában hasznos és szó szerint életmentő tudással szolgál”* – mondta el **dr. Deák András Sándor**, a PTE Klinikai Központ Sürgősségi Orvostani Tanszék Sürgősségi Betegellátó Osztályának ápolásszakmai igazgatóhelyettese, a játék ötletgazdája.

Szavai szerint az új társasjáték a **hétköznapi szituációkra fókuszál**, kifejezetten **utcai, otthon, a háztartásban előforduló esetek**et felvonultatva, rámutatva arra is, hogy milyen esetekben érdemes keresni a háziorvost, mikor – és hogyan – kell mentőt hívni, és mikor szükséges a sürgősségi segítségét igénybe venni.

*„A játék megalkotásakor olyan problémakörökre is figyelemmel voltunk, melyek kifejezetten a* ***fiatalok****at érintik:* ***kábítószerhasználat, nikotinpárna-használat, szexuális úton terjedő betegségek****. Ezen témában is találkozhatunk a játék során megoldandó szituációkkal”* – tette hozzá dr. Deák András.

*„Munkatársaimmal arra törekedtünk, hogy* ***a sürgősségi ellátás mindennapjaival kapcsolatos anomáliákra is megpróbáljuk felhívni a figyelmet****. Sajnos a lakosság egészségértése nem túl jó, így kérdéseink közt szerepelnek olyanok, amik arra fókuszálnak, hogy* ***mikor keressük fel a sürgősségi ellátást, mikor forduljunk háziorvoshoz, mikor az ügyelethez****. Mivel a társasjáték elkészítésében a legnagyobb segítséget a PTE ÁOK Dékáni Hivatalától kaptuk érthető, hogy a PTE orvoskarával kapcsolatban, arra vonatkozóan is fogalmaztunk meg kérdéseket. Bízunk abban, hogy a társasjáték célközönsége hasznosnak és érdekesnek találja munkánkat”* – nyilatkozta az APAktiviti Light kapcsán **dr. Kanizsai Péter László**, a PTE KK Sürgősségi Orvostani Tanszék Sürgősségi Betegellátó Osztályának tanszékvezetője, a társasjáték szakmai lektora.

**A** mintegy 1000 példányban készült **társasjátékot** a folytatásban eljuttatják **az ország középiskoláiba**, emellett **készül egy angol nyelvű verzió** is belőle.

Az APAktiviti Light az **Akut Pécs Alapítványtól megvásárolható**, megrendelésére az **akut.pecs.alapitvany@gmail.com** email-címen van lehetőség. A befolyt összeg az Akut Pécs Alapítvány működését támogatja.

**Közösségi média**: [Facebook/AKUT Pécs](https://www.facebook.com/profile.php?id=100029115506392)

**Web**: [www.akutpecs.hu](http://www.akutpecs.hu)